**Előszó**

Idén huszonegyedik alkalommal került megrendezésre a [Hírközlési és Informatikai Tudományos Egyesület](http://www.hte.hu/) szervezésében az Infokommunikációs Hálózatok és Alkalmazások Konferencia és Kiállítás, a HTE Infokom 2018. Az Infokom rendezvények középpontjában az infokommunikáció (távközlés, informatika és média) aktuális műszaki, piaci és szabályozási kérdései állnak. A konferenciák célja, hogy lehetőséget teremtsen az infokommunikációs piac változásainak megismerésére, a legújabb műszaki megoldások, hálózat-, szolgáltatás- és alkalmazásfejlesztési elképzelések közzétételére, a tapasztalatok kicserélésére, az együttműködés elmélyítésére, a személyes és közvetlen kapcsolatok kialakítására.

Jelen számunk cikkeit az Infokom 2018 előadásaiból válogattuk össze. Nem volt könnyű kiválasztania a sok érdekes és jó előadás közül azokat, amelyek szerzői meghívást kaptak cikk írására a Híradástechnikába. Törekedtünk arra, hogy minden fontos témakör képviselve legyen. A cikkek sorrendje követi a konferencia szekcióinak sorrendjét.

*Kovács Benedek és szerzőtársai (Ericsson Magyarország Zrt.)* „Mesterséges intelligencia felhasználási esetek 5G-hálózatokban” bemutatja, hogy milyen esetekben alkalmazható mesterséges intelligencia és gépi tanulás hálózatfelügyeletre és hálózatautomatizálásra, illetve bemutat egy pozíciót becslő, képfelismerő rendszert, mint alkalmazást 5. generációs hálózatra. Röviden ismerteti, hogy milyen módon támogatja az 5G-hálózat az úgynevezett edge computingot.

*Farkas Károly* (NETvisor Zrt. - BME) “Ipar 4.0 megoldások – Gyári infrastruktúra felügyelete” c. cikkében bemutatja és egy demonstrációs terepasztal segítségével illusztrálja azt az Ipar 4.0 szemléletben kidolgozott, egységes gyáriinfrastruktúra-felügyeleti rendszert, amely az infrastruktúra felderítését, nyilvántartását, működésének monitorozását valósítja meg, és ezen felül meghibásodás esetén támogatást nyújt a hiba forrásának meghatározásához, ezzel drasztikusan csökkentve a hibalokalizálási, és ennek következtében a termeléskiesési időt.

A digitális PMR-rádiózás közel 10 éve váltja fel a hagyományos, analóg beszéd- és adatrádiózást, és kínál számos kényelmi és értéknövelő szolgáltatást. *Turcsán Zsolt*

(NOVOFER Zrt.) „Ipari diszpécseri DMR-rádiózás korszerűsítési tapasztalatai az analóg-digitális átállás kapcsán” c. cikkében végigkíséri a különböző méretű és összetettségű magyarországi hálózatok átalakítási tervezési, kivitelezési és üzemeltetési kérdéseit, tapasztalatait, értékeit és hátulütőit.

A mobilszolgáltatók számára a toronyinfrastruktúra birtoklásának stratégiai jelentősége fokozatosan csökken, ezzel párhuzamosan a hálózat-megosztási hajlandóság nő. Egyre több MNO dönt úgy, hogy megválik torony-portfóliójától és a tornyok üzemeltetésére specializálódott toronycégek kezébe adják infrastruktúrájukat. Az 5G-hálózatépítésekhez közeledve a toronycégek jelentősége még inkább felértékelődhet. *Dóbé Sándor és Rózsás Titanilla* (Antenna Hungária Zrt.) cikke a torony-infrastruktúra stratégiai szerepét mutatja be a távközlési piacokon.

A „cybersecurity”, azaz kiberbiztonság megvalósítása az Ipar 4.0 területén számos kérdést vet fel. *Krasznay Csaba* (Nemzeti Közszolgálati Egyetem) „Kiberbiztonság a negyedik ipari forradalom korában” c. cikkében áttekinti azokat az európai és hazai stratégiákat és jogszabályokat, melyek célja a kiberbiztonság megerősítése, egyben rámutat, milyen szabályozói eszközök állnak rendelkezésre a negyedik ipari forradalom szereplőinek támogatására és kontrollálására.

*Sík Zoltán Nándor (NHIT)* “A blockchain és annak specifikus biztonsági kérdései” c. cikke bevezetést nyújt a blockchain, mint decentralizált rendszer világába, elsősorban a Bitcoinon, mint az első blockchain-alapú rendszeren keresztül. Megkülönbözteti a blockchaint, azaz az értékek internetét, mint platformot a kriptopénzektől, valamint tárgyalja a különböző konszenzus-mechanizmusokat. Végül rátér a blockchain egyes biztonsági kérdéseire.

*Horváth Ádám és Virga Krisztina* (Digitális Jólét Nonprofit Kft.) “Iskolai hálózat a jelenben és a jövőben” c. cikke arról számol be, hogy a kormány Digitális Jólét Programján belül elkészült Magyarország Digitális Oktatási Stratégiája (DOS). Ennek egyik kiemelt területe az iskolai Wi-Fi-hálózat fejlesztése, mely az üzleti szférától jelentősen eltérő kihívások elé állítja a központi szolgáltatásmenedzsmentet. A cikk rámutat arra is, hogy a jelenlegi fejlesztéseken túl el kell kezdeni a felkészülést a jövő kihívásaira.

Az Európai Elektronikus Hírközlési Kódex 2018. decemberi kihirdetésével elkezdődött a tagállamok rendelkezésére álló 24 hónap számítása, amely idő alatt nemzeti jogrendjükbe kell, hogy építsék az ágazatra vonatkozó új keretszabályokat.

*Ulelay Emília* (Nemzeti Média- és Hírközlési Hatóság) „Az Európai Elektronikus Hírközlési Kódex hatása a rádióspektrum-gazdálkodásra” c. cikke áttekinti a legfontosabb új szabályozási elemeket a rádióspektrum-gazdálkodás területén, megvizsgálva azok lehetséges hatását, különös tekintettel az 5G bevezetésére.

Az Európai Elektronikus Hírközlési Kódex fogyasztóvédelmi fejezete, a végfelhasználók jogait körülíró rendelkezések legfontosabb újdonsága az elektronikus hírközlési szolgáltatások definíciójának újragondolása, kiterjesztése az ún. OTT kommunikációs szolgáltatásokra, illetve az ún. maximum harmonizációs megközelítés. Erről és további, az előfizetői szerződésekre vonatkozó változásokról ad áttekintést *Kovács Anita* (Telenor Magyarország Zrt.) „A végfelhasználók jogai az új európai elektronikus hírközlési kódexben” c. cikkében.